martedì 30 dicembre 2008
Il regâl di Nadâl par i amîs dai blogs
Ve chi, amîs di blog, ancje par vôaltris che o leieis ogni tant chestes riis par furlan.
Us lassi il mê regâl di Nadâl par la fin da l'an e pal Bon Principi.
E di un scritôr ce regâl podeviso vê se no un... e-book di Nadâl?
Lu sai, al è par talian, ma a mê discolpe o pues dîus che une da lis contis che a son dentri e je nassude par Furlan, e dome daspò le ai voltade par talian, cambiant dut a câs il finâl.
Une altre conte e je ambientade a Ariis e a podês vele za lete. Lis fotografiis a son dutis di cjase nestre. (Baste che a cjalais la cuviertine). Par il rest a no varessis di cjatâ dute robe gnove, e une postfazion di un prometent scritôr come Daniele Bonfanti.
Ah, us visi, il spirit de contis al è une vore pôc "natalizi". ;)
L'e-book si scjame a cjase di cheste cjase editore, o a chi su e-book gratis.
MANDI A DUCJ E BON FINIMENT!
sabato 27 dicembre 2008
CONFINS - Une conte cun pôc spirt di Nadâl
Chest colp o sin tor Bertiûl, intune Glesie, che Screncis, che cuant che mê none mi contave la storie o jeri simpri saneôs ti tornâ a sintile. Par chei che a no san la storie, la cjatais a chi. Par chei che àn fastidis cul furlan, a le cjatais ancje par talian.
Mandi e steit pronts che subit o varês buinis gnovis di bande di... Contis Curtis!
I colps i rivarin tal cjâf tant che sclopetadis.
Thump thump thump thump…
Gusto si tirà su da la sente come une suste, scaturît, spalancant i voi e lis orelis.
Thump thump thump thump thump thump thump…
I volè ancjemò un moment par capì che e jere la radio de machine a fâ dut chel casin. Al pontà subit il dêt sul boton par studâle e al si inacuarzè che no si studave.
Thump thump thump thump thump…
Par istint ci cjalâ ator. Scûr. E frêt, parcè che al tramave dut. Al cjalà di gnûf la radio e i parè che al fos scrit alc, invezit dal numar de frecuence. Il siùm ai stave ancjemò invuluçant i pensîrs e nol rivave adore a difindisi di chel casin, ancje se al veve provât a fracâ ducj i botons.
Thump thump thump thump thump thump thump…
Come un frut che nol volè sintî Gusto si metè lis mans su lis orelis, cjalcjant fin a slontanâ chel sunôr, ma cun maravee che si voltà subit in pôre, al si inacuarzè che il rumôr a lu veve dentri dal cjâf. In chel, prime di rindisi cont se si stave insumiant o no, un cidinôr i colà intor come une cuvierte pesante, e al restà culì, cu lis orelis che a cisavin sot lis mans glaçadis.
Al fo dome dopo di chel moment, cuntun scûr che al mastiave la machine, che al començà a capî dulà che al si cjatave e al tacâ a visâsi che al veve cumbinât.
Si jere insumiât, chel al jere pôc ma sigûr, parcè che la radio e jere distudade. Al zirà le clâf de machine e cuntun colp di neteveris al gjavà la zulugne che no i faseve cjalâ fûr. Nuie di fâ. Il veri al restà blanc. Gusto al provà a netâlu par dentri, cu la manie de gjachete, e al scuvierzè che il veli di glaç al jere propit devant dal sô nâs. Pussibil?
Pussibil sì, si rispuindè di bessôl cuant che al vierzè le puarte al talpinâ li ator. Jessint de machine si sintive subit che al jere plui frêt dentri, che là di fûr.
Gusto al poià lis mans sul tapon dal motôr e al cjalà il mustic de machine, che i pareve no vê vût nissun dan. De bande li che al nol jere il volant al mancjave un spielut, ma al jere cussì sturnît che nol si visà nancje se al fos mai stât. Daspò di chel a si cjalà ator, par viodi dulà che al jere capitât. Une glesie possente e menaçose i stave denant come se lu judicàs. “Santuario B.V. di Screncis”, al jere scrit in grant. Al pensà che se al fos stât un tichinin plui religjôs al varès vût la cussience plene fin a sclopâ. Ma par lui, predis e sants a jerin come vistîts malbastîts par un cjan fof: no coventavin.
Al tornà a sintâsi in machine e al sierà lis puartieris. Daspò al zirà la clâf, par inviâ il motôr e meti in vore il riscjaldament. Al butà un voli al orloi digjitâl e al cruscot, al poià la schene e al sierà i voi. I pensîrs a tacarin a cori daûr da lis palpieris.
Duncje… e jerin trê di matine, al veve vuidât par dusinte e cincuante chilometris cence fermâsi, corint come un sfolmenât, parcè che l’ordenadôr de machine al segnave “average speed 90km/h”. Lis lûs e jerin a puest e nissun, al jere sigûr, al podeve vêlu viodût.
Intant che al jere pierdût in chei pensîrs un cricâ da la sinte in bande i fasè vierzi i voi. Si zirà al vuicâ come un mat cuant che al viodè, sintade in bande di lui, une zovine che a lu fissave cui voi spalancâts.
– Cui sêstu! – i businà plui che domandâ – E cemût âstu fat a jentrâ – al continuà, viodint che i crics de puartiere a jerin inmò sbassâts.
– Cuietiti cuietiti – i disè chê zovine.
E varà vût vincjecinc, forsit ancje vincj agns. E jere blancje come un linçûl e cun doi voi celescj e lusints. I cjavei i colavin di ca e di là de muse, clârs e lis, e intor e puartave un vistît blanc tant che la piel, lunc e stralusint, che al rivave fin tai pîts, ancje se chei, a parevin voltâts par contrari. Gusto, plui le cjalave e plui al sintive il sanc inglaçâsi tes venis.
– Jo o sai ben ce che ti è capitât, o disarès propit che tu varessis di tornâ indaûr,– i disè cheste, voi tai voi.
Gusto nol rivà adore a rispuindi. Nol rivave nancje a movisi, soredut parcè che chê fantate e veve fevelât cence vierzi nancje la bocje. I jere parût che la vôs, come la musiche di prin, e fos dome tal sô cjâf.
A ogni mût nol fasè in timp a pensâ nuie altri, parcè che in chel la fantate e tacà a deventâ fumate. Prin che al tiràs un grop di flât e jere za discomparide.
Gusto al restà imbambinît, intant che il veri de machine si disglaçave e il sanc al tornave a cjapâ il sô zîr. Daspò al tornà a impià la radio, al alçà il volum e al tornà a fâ dusinte e cincuante chilometris di buride, fin ta che strade plene di curvis e busis.
Si fermà e al cjalà par jù, pene di là dal guard-rail. Il cuarp al jere ancjemò culì, fer come un côl di tiere. A tor no jere anime vive, e a dî il vêr nol saveve nancje dulà che si cjatave, di precîs.
Al cjapà il man il telefonin, e al fracà dôs voltis l’1 e une volte il 2.
Dome dopo mês al vê il coraç di tornâ a Bertiûl e jentrâ in che glesie. Cuant che al cjalà il cuadri di che fantate no si maraveà che e ves une muse za viodude.
Il pensîr al tornâ a che sere, a chel moment li che al veve studât il telefonin cence fracâ il boton vert.
Al veve ancjemò tai voi il lusôr dal spielut, framieç lis fueis. Lu veve cjapât su, lu veve butât tal puartevalisis, e al jere tornât vie corint, par altris dusinte e cincuante chilometris. Al è propit vêr, al pensà cjalant chel cuadri, che il confin tra il ben e il mâl al è tenar.
E intant che la fantate dal cuadri i cimiave, al començà a cjantâ insiemit a chei altris fedêi, ancjemò convints che chê e fos une imagjine da la Madone[1].
[1] La tradizion e vûl che dulà che si cjate cumò il Santuari di Screncis, tal comun di Bertiûl, e fos une fuesse dulà che un pastôr al cjatà, intant che al tignive di voli lis pioris, un cuadri cu la imagjine da la Madone cul frut. A chel pont lu puartà inta la glesie dal paîs, ma tal doman il cuadri al fo cjatât intal stes puest. Lu puartarin alore inta la glesie de Santissime Trinitât, ma la robe si ripetè. Cussì, a fo fate su une glesie propit inta chel puest dal cuadri.
Lis aganis a son creaturis che a vivin dongje lis aghis e dispès a vegnin viodudis vistudis di blanc, sedi sot forme di bielis zovinis, sedi sot l’aspiet di vecjatis. A podin jessi buinis o tristis.
venerdì 19 dicembre 2008
Visions e Visionari du intune gnot
Tant par començâ parcè che il trionfadôr de serade a lu cognòs e se a fracais a chi a viodarês che a lu cognossês ancje voaltris.
Par seconde robe a pues dî di vê metût il piç tal lavôr che il bon Stiefin Furlan al à metût adun in forme di senegjature, parcè che l'idee di fonde di là che nas la trame a la vin scrite a cuatri mans.
Tierce robe parcè che Stiefin al à fat propit un bon lavôr e il tocut che al à interpretât insiemit cun altris trê atôrs di Remanzâs al mostrave propit che al podarès par vêr saltâ fûr une opare cinematografiche.
Se nol fos vonde no pues che contâus il rest
A son stâts une vore biei i omenuts, cartons par fruts piçui voltât par furlan, che se o vês di fâ un regâl origjinâl e furlan a Nadâl vait li de Filologjiche e compraitju.
Altre robe che mi è plasude, tecnichementri cjacarant, al è stât il curt li che a jerin misturadis vôs e poesiis di pierluigi Cappello cun imagjinis de sô tiere. Bielis tecnichis, ancje se no gnovis, ma gjestidis ben. Insomit... Une serade.
A veleve la pene di jessi furlans :)
Zûcs di lûs
O sarai come i fruts, ma a mi, viodi i zûcs di lûs di place Sant Jacum mi mêt il côr in pâs.
Fos par mê iu lassares dut il an! :)
domenica 14 dicembre 2008
Il cartel par l'Udinese cu la Lazio
L'Udinese a stâ vincint trê a un e sperin che a ledi insomp cussì.
Tant al è che ancje vuê il cartel al jere par furlan!
Us al lassi chi sot... a lu ai cjapât in extremis prin che me pari lu invuluci par partâlu vie. :)
A ogni mût, sperant che vuê l'Udinese la puarti fûr (e gjoldint pal Chievo che le sta ficjant al Inter e pal Cagliari che la stâ ficjant a la Rome) viodêt di fâ fieste pal magjic Sclaunic che cun vuê, e cul 5 a 1 ficjât al Orgnan, al je campion d'unvier :D
ps L'Udinese ind à cjapât un altri... tocje preâ e fâ i cuars!
giovedì 4 dicembre 2008
Un tocut a la volte
Ve chi alore la buine gnove che ai vinciût ancje chest concors di contis da l'orôr, cun mê grande sodisfazion. La conte, inte sô version origjinâl, la podês cjatâ a chi.
Ma par voaltris amîs di web, us lassi la version voltade par furlan, che come simpri e rive a dî alc di biel.
Si che no 'nd ai masse gjonde a scrivi par passât remot, us domandi scuse se o ai fat cualchi falope cui verps. ;)
Dopo i vincj dut ti pâr un zûc, e tu ti sintis plen di cûrs, tant di tirâju di ca e di là.
Passâts i trente la vuere e je finide, e la pâs al è polvar su lis robis di ogni dì.
Ce che propit non tu pensaressis mai al è che ti sucedi il contrari: vê cuarante agns e inamorâsi tant di crodi di podê sopuartâ dut.
– Pierdarès ogni sens par stati dongje – i veve dit Luciano, gjavant i voi de strade e pontantju in chei di Claudie.
Jê i veve ridût, tenare. Cuete ancje plui di lui. Tresinte metris plui indevant, framieç lamarin e ramaçs, lu veve lassât di bessol.
Il prin al fo il gust.
Ogni mangjâ ai si ingropave intal cuel come coton strafont e al scugnive gloti par campâ. Pocjis setemanis daûr al pierdè l’odorât, ma al fo cussì facil usâsi che par dîs no si inacuarzè di nuie.
Al è il colp, i disè l’otorinolaringoiatri, ma nol veve nissune cure di dâi.
Cuant che e tocjà a la uldide, Luciano al veve pene tornât a començâ a vivi. Al jere tornât a vore, in ostarie, al cine. Cussì al scugnì pierdi mês par imparâ a lei i lavris, e al vaì di rabie parsore i soi discs, aromai cence nissune vôs.
Une matine, fasintsi la barbe, al veve viodût un vier ros che i vignive jù dal cuel fin al pet. Al capì subit ce che al jere sucedût e i vignî voie di copâsi.
Cuant che al deventâ vuarp, al provà pardabon. Nol jere passât nancje un an.
E je une infezion, i disevin, neurons che morin.
Lui nol veve nancje rispuindût.
Al veve capît, e i scjampâ di ridi.
Al imparà a movisi framieç il so jessi vuarp, viodint lis robis cu la lint dai ricuarts. No si maraveà il dì cuant che si sveà cence un braç.
– Vularà dî che ti puartarai simpri cun mê – i veve dit Claudie in chel dì – vessio di vignî a cjolti un tocut a la volte.
mercoledì 3 dicembre 2008
Il cartel par l'Udinese cu la Dinamo Zagabrie
domenica 30 novembre 2008
Interlenghe furlan-talian
Juste par fâsi dôs ridadis us lassi cualchi esempli di frase in interlenghe furlan-talian:
DIALIC IN INTERLENGHE
- Hai piato il fuminanto?
- No, non l'ho piato perchè mi è colato nella pocia.
- Ma alora sei un cjastrone!
- No sono cjastrone, mi è solo sbrissiato.
- Cumò cjoli un altro fuminanto, ma stai atento che se lo fai colare ti talpasso come un madracco!
FLABE IN INTERLENGHE
Ciera una volta un gnotulo che cjatò una capascia. Che muse di surisa disse la capascia. Il gnotulo, ufinduto, si copò butandosi ju par il barcone.
POESIE IN INTERLENGHE
Cuanto che l'aiaro al disnicia
i odori dal unviaro e dal purcitto
in padiella coventa una fricia
e di tocio plui che un sbitto.
Bon, us lassi e buine domenie.
Chi sot il cartel pa la partide plene di ploie di vuè. :)
martedì 25 novembre 2008
Nêf
Nêf sul barcon
Nêf che si disfe planc
Jenfri la tele dal maion
Nêf che à un no sai c'è
Di cjoli cence robâ
Nêf lizere ma che puarte
Ator tant pês
Di no podê tignî
Vierte la puarte.
Nêf di fieste
Nêf di dîs di vore
Nêf che no à mistîr
Ma no par chest à pôre.
sabato 15 novembre 2008
Il cartel par l'Udinese cu la Regjine
venerdì 14 novembre 2008
Vito nus presente.... Mario!
Ve chi sot ce che al è rivât adore a cumbinâ, pôc prin di trasferisi di chel biel paîs che al è Sclaunic in ta che citât plene di tortelins, tôrs e te...rons come lui che e je Bologne. ^^
Vito nus presente Mario!
MANDI VITO!
domenica 9 novembre 2008
O ai vinçût alc!
Come che forsit a savês in chest fin setemane a Glemone si mangje formadi, e sperant che il timp di vuê al sedi plui clement da la ploie di îr, l'event al varès di saltâ fûr une vore ben. Ma nol è di chest che vuei cjacarâ, ma di une altre robe: O AI VINçÛT UN PREMI!
Come scritôr, intint.
Ven a stâi, che îr a cinc a premiavin i trê prins rivâts di chest concors, organizât da la asociazion locâl di fate storiche-archeologjiche-culturâl Ostermann. Ben po, soi rivât secont, come che al è il me solit. :)
E ancje se ai vint le targhe (jo o pontavi al tierç puest, che al premiave cuntun zei di robe di mangjâ, ma mal à freiât un di Sarvignan :) ) ai di dî che o soi propit content.
Vûstu parcè che o ai scugnût cjacarâ pôc, e chest par me al è simpri ben; vûstu parcè che inte sale consiliâr di Glemone a mi someave di jessi stât metût sul banc dai imputâts e vûstu parcè che cuant che si vinç al è simpri une sodisfazion, soredut in chest câs che la conte e jere par furlan e che jessint il teme "la imigrazion" o vevi cirût sì di scrivi alc di "emotîf", ma cence tirâ vie chel sbit di "neri" che mi plâs meti in talis storiis.
Bon, vonde par vuê.
A zonti ancje la foto che la Giuliana mi à mandade.
Cjalait ce muse di cûl! :D
domenica 2 novembre 2008
Il cartel par la Udinese cul Gjenue
Ve chi, intant che chei maladets a strisses celest e neri a vincin a l'ultin minût us lassi il cartel pe Udinese di vuè, par frontâ chei stricecrodiis di Gjenue. Mandi!
sabato 1 novembre 2008
6
Pieri si svee intune cjamare di ospedâl. Al cîr il telefonin tal sachetin da la gjachete che al viôt poiade su la cjadree, ma no lu cjate. Al cuche viers il curidôr e al viôt un orloi picjât tal mûr. Al segne vincj e cuarantecuatri.
Si inacuarç che ai scjampe une vore di pissâ e che a nol rive adore a visâsi cemût che al è che lu àn ricoverât, ancje parcè che si sint benissim. Si cjale ator, e al viôt che chei altris jets a son vueits. Il cidinôr al è rot dome dai sunsûrs di ogni ospedâl: lis ruedis di un jet, il carel cu la massarie… Di lontan al sint il barbotâ di une television.
Si alce par lâ in bagn, che al crôt al vedi di sei tal curidorut prin di jessi de cjamare. Provant a cjaminâ si sint ancjemò plui in salût, anzit, content come une pasche. Ce mai al puedie sedi sucedût, al pense, sintint la vissie che sclope. Forsit al è miôr che al clami une infermiere. Intant che al pisse al smicje dongje il pêl da la aghe, par fâ mancul rumôr pussibil, e al fâs une liste par savê cui che al è. Non, cognon, sorenon, etât, direzion di pueste. Si vise dut.
Dut fûr che il motîf parcè che a lu àn metût in ospedâl.
Intant che al torne in cjamare al viôt un infermîr cogolât dongje la so gjachete. Al stâ par domandâi alc, ma chest al scaturìs, i dà une sburtade e al cor di corse fûr de stanzie, cul camesot che al svole come un mantel.
Pieri si ferme di bot, dûr come un cuargnul, e intun moment a si vise il parcè che a si sint cussì content. Al cor di corse viers la gjachete e al tache a svuedâ dutis lis sachetis.
– Mierde! – al dîs a dute vôs e al va subit fûr de stanzie, businant.
Al rive adore a olmâ il camesot blanc che si slontane, imburît. Chel altri si volte ancje, ma al somee che no si acuarzi di jessi stât viodût. Dut câs al tache a cjaminâ plui svelt, intant che Pieri a comence a cori. No i interesse di jessi discolç cun intor un pigjame celest a riutis. Al à intor un futar e al tire flât a grops dal gnervôs.
– Bastart! – al rive dome a rugnâ framieç i dincj, ma chel altri al è bielzà dentri l’assensôr e lis puartis si stan sierant.
Pieri si bute jù par lis scjalis come une lavine. Al cole dôs voltis. La seconde al viôt la ongule dal poleâr che a sbrisse vie, sdrumade di un scjalin di marmul. Cuant che al rive al plan tiere a si prepare. Al è stât svelt: al è rivât prin da l’assensôr e cumò al à dome di spietâ che lis puartis si vierzin par spacâi la muse a chel maladet lari e fâsi tornâ il tacuin.
Ma l’assensôr no si ferme, e la ghigne di svindic i cole jù pal barbuç insiemit a la bave che al à in bande dai lavris. Plui abàs!
Si bute jù par lis scjalis une altre volte, come un sfolmenât, tant che a nol viôt la puarte di veri che bute vier la jessude. Si sdrume di muse, cu la puarte che si creve juste un ninin. Si jeve sù e si inacuarç che al rive a tirâ fûr la lenghe de bocje cence vierzile. Pôc mâl, al pense, al larà dal dentist. Al dopre il sanc par gloti i dincj al vierç la puarte e si scaravente tal aiar frêt e scûr da la gnot. Doi infermîrs a stan jentrant e lu incrosin, ma no lu cjalin nancje.
Miôr, al pense intant che al torne a cori, par cirì di cjapâ che disgraciât.
Chel al cjamine cuntun pocje di premure, ma nol cor. A viodiju a somein la rapresentazion di une barzelete: un om in pigjame celest che al cor daûr di un altri cul camesot blanc.
Pieri a i met un moment a cjapâlu. Chel altri al rît di une orele a che altre e al somee scjassât. Al sta par fermâlu, ma lu viôt jentrâ intune ostarie e al capìs subit ce che al à di fâ. Al sa che une denuncie a no coventarès a nuie. Miôr rangjâsi.
Lu spiete fûr, tignint in man un cubet di piere cjapât su di par tiere. Intant lu cjale, stant poiât su un arbul in tal scûr, pene di là dal veri. Lu viôt che al cjol un cafè, che al tire fûr di sachete il so tacuin e che al cjale dentri. Ve li che al rît di gnûf come une jene!
La bocje spacade di Pieri e il so poleâr a tuchin come un cûr patoc e sul marcjepît si sta bielzà ingrumant une poce di sanc. E pûr, pene che l’infermîr al ven fûr dal locâl, al rive compagn a discjamâ dute la rabie intal prin colp.
Daspò al peste, e al peste, e al peste, fin che la piere che al à in man ai sbrisse vie a ogni colp e che al è dut sclipignât, tant di scugnî netâsi i voi.
Al è fortunât, parcè che a nol passe nissun. Da la ostarie nissun al pâr seisi inacuart di nuie. Lis machinis a corin cence frenâ. Però al à di movisi.
Si nete lis mans sui bregons dal pigjame e al tire fûr il so tacuin dal camesot di chel altri. Sigûr come un bisat tal pantan al met i dêts jenfri lis pletis e al tire fûr la ricevude. Sîs! Sîs, putanace che miserie! Al à fat sîs! Nol viôt l’ore di cori cjase par impiâ la television e cjalâ lis cuotis. Milion di euro, milion di euro, milions di euro, al va indevant a pensâ, intnat che si jeve su e al fâs par cori vie. Purtrop al sbrisse su la poce dal so stes sanc e al finìs tal mieç de strade.
Si svee intune cjamare di ospedâl. Al cîr il telefonin tal sachetin da la gjachete che al viôt poiade su la cjadree, ma no lu cjate. Al cuche viers il curidôr e al viôt un orloi picjât tal mûr. Al segne vincj e cuarantecuatri.
domenica 26 ottobre 2008
Il cartel pa l'Udinese cu la Rome
Ve chi
sabato 25 ottobre 2008
OOO (seconde part)
[...]
No. No soi un drogât, no soi un induvin e no soi fûr cu la cassele. Sigûr, a son pussibilitâts che o ai tignût di cont, jo prin di ducj. Ma lis ai za refudadis. Soi un viazant, ve ca ce che a soi! Cheste e je la peraule che miôr mi descrîf.
Ma no steit a crodi che jo intindi dome viaçs fats cul cjâf o di fantasie. Cuant che jo us dîs viaç o intint la peraule tal sô sens plui rût: ven a stâi viazâ come vivi.
Parcè che dut ce che al ven daspò di cualsisei “OOO” jo no dome lu viôt, ma lu vîf.
E je in cheste maniere che a mi soi cjatât a tignî in man il fîl par par pescjâ i gjats grandonons dal Mekong o a respirâ il cjarbon che al bruse a Centralia. O ai tabiât cun çatis di furmie i plets dal parc di Mill End. O ai preât i miei vues inte glesie di Sedlec. O ai cjalât fis la Pistol Star cul voli di Oudane. O ai clamât la me cussience di une cabine cjatade in tal mieç dal Mojave. Mi soi cjatât a jessi un tatzelwurm, une banshee, un sayan, un hsingnu. Soi stât dut e dapardut. E dut e dapardut a pues ancjemò di sigûr sarai. O soi cussì convint di podê dî che se alc, intal mont cognossût, al esist, al è dome cuant che jo, in cualchi maniere, o rivi adore a cjatâlu.
Cun dut chest però, o mi reste instès une crôs. Un carûl che no mi lasse gjoldi a plen di cheste me maniere di viazâ.
O ai la impression di jessi dome un imprest.
O ai la idee di jessi une arme che no fale mai, pluitost che il cjaçadôr che la dopre. Plui a son i viaçs, plui a viôt robis, e plui o ai voie di metilis a sotan e di sielzilis. Un OOO daûr di chel altri, ogni volte che il dêt pontât mi sburte viers une bande di mont che no ai domandât di viodi, e cres la voie di rivoltâmi, di scjampâ vie, di cambiâ. E je une condizion che e je començade cuntun fastidi indefinît, po dopo e si è fate brame e cumò e je dibisugn.
O ai di scugnî sielzi, podê dismenteâmi dai ordins e si chel dêt pontât che a nol è il gno. O ai voie di zigâ OOO savint di jessi jo che lu decît e lu indreci la che vuei.
E volêso savê une robe? Cumò denant a soi rivât adore a fâlu.
No savarès dîus di trop che o stoi provant.
Al è stât un moment, un pensîr nassût par câs. E je stade la scuvierte di un imbroi metût insiemit a la cussience di doprâlu. La man, come simpri, mi steve mostrant un lûc, o une persone… no mi visi ben ce robe. Mi visi dome che o ai decidût di pensâ altri e di sedi rivât. In chel moment particolâr, a dî il vêr, o ai pensât dome une schirie di letaris involuçadis. “Pzpiodfugyajs”, “xzdgbcerhy” o alc di dongje a chest. E come che o ai pensât cussì mi soi cjatât cjase!
Voaltris no podês rindisi cont trop content che o jeri dopo sedi stât bon di sielzi il me viaç. O mi par di sintî za ce che a steis pensant: ma se prin o dopo tu larâs dapardut, ce ti coventie sielzi dulà lâ?
Ma la libertât, us disarai, e je alc di unic. E je il mangjâ che al ven devant di ogni altri. E pôc a mi interesse se a la fin, un moment fa, no ai fat altri che tornâ cjase. Ce che mi interesse al è che o soi stât jo a decidilu! E je stade la prime volte, ma us dîs che, come che al è vêr che mi clami Google, no sarà di sigûr la ultime!
_________________
e chi la seconde part par talian
sabato 18 ottobre 2008
OOO (prime part)
Si che la conte e je un tichinin lunghje la spachi in doi tocs.
E fintremai che un no la lei no mi nici a voltà la seconde part, cu la finâl a sorprese. :)
OOO
Vêso presint il ciulâ di une ongule che a grate sul tapedut li ca si dopre la surîs? Ben po, ven a stâi che al è plui o mancul cussì che jo mi sint cuant che mi svei: cun lis orelis plenis di chest sunôr. Simpri.
Forsit no rivi a spiegâusal ben, parcè che no soi mai stât masse brâf cu lis peraulis, ancje se in fin dai conts a lis dopri ogni moment. Ven a stâi, disìn cussì, che no rivi adore a cjatà alc di miôr che l’idee di sveâsi, par contâus ce che a mi sucêt cuant che jentri intal mont cussient. Prime nol è nuie, ni sium ni siums, daspò a sint un clic, ur russâ, e dopo un momentin di scût, un lizêr gratâ. Chest, intindìnsi, nol cambie mai.
Al è ce che al ven dopo che al cambie ogni volte.
No sai il parcè, no ma lu soi mai domandât, ni ai mai vût timp di fâlu. A sai dome che cuant che a mi svei a soi a cjase me, e dopo a partìs.
Lu sai, che a soi cjase, parcè che a cognòs il barcon dulà che poi il voli, cuntune cjalade scaturide, tant che une ombrene smenteade. Il barcon al è simpri chel: no si scjampe! No che al sedi dome un, cirìn di capîsi, ma chel barcon al è par me une fonde. Un di chei arbui colâts intal flum e incjastrâts tai claps, che ancje la corint plui fuarte è scugne zirâi ator. A son robis che cuietin, a soi sigûr, sie il pes che il pescjadôr. Cjacari dal arbul eh, no dal barcon. Ancjemò plui d’aiût, par dî un altre, a è la sigurece di il prin pît che a si slungje par cjaminà, lu fâs simpri in chel puest che jo clami cjase. O crôt che al sedi cussì par ducj, o almancul mi soi fat cheste idee. E crodîmi; par me, par come che a vîf jo il dopo, al è fondamentâl vê cheste sigurece. Se no al è ce deventâ mats.
Pal rest, no cognòs altri. Come che a mi cjali ator a cjati simpri alc di diferent.
Il cuadri colôr naranç che îr al jere adalt, dongje la puarte, vuê al è vert, e al è picjât denantdaûr, tal cjanton di che altre bande de stanzie. Doman ce vustu savê, al sarà blu e butât sul paviment! Altris cuadris, invezit, a nassin come moscjats sul mûr, fruçons neris che a no si rive adore a dicerni e si fasin vie vie plui grancj, come se a stessin vignint incà.
No fâs in timp a viodiju che a mi son bielzà passâts denant, cualchi volte fûr par fûr, o pûr sfantantsi cuntun plop, nancje che a fossin bufulis di savon. Che a dile dute, chestis puartis e barcons, a son plui presincis di intuî, che puescj par poiâ il voli.
A ogni mût, no cjatâju mai dulà che ju ai lassâts a ti mande fûr di scuare.
Tal imprin a crodevi di jessi jo. Crodevi che al fos in vore un argagn mentâl peât al cori dal timp. Vêso presint cuant che a cerçais la cedrade dopo agns o cuant che a cjalais i cartons animâts di Ciobin, il princip des stelis, o pûr di Bem, chel mostri cun trê dêts? Par tant che volaressis sintî il stes savôr e gjoldi a le stesse maniere, a va a finîle che, plui o mancul cun cussience, a sa ju visavis diferents. Nuie di mâl, intindìnsi. Il timp al è l’ingredient primari di ogni robe, il viaç che ducj fasìn, pôc a pôc.
Il biel al è che jo, chestis impressions a lis provi ogni volte che a mi svei!
Par fâus miôr capî, al è come se cualchidun a us spostàs ogni gnot i soremobii. E no dome chei, ma ancje i mobii, lis puartis e i barcons, cun di plui zontant o gjavant robe a seconde dal so gust.
Sigûr, o disarês voaltris, si usisi a dut. Ma almancul a podês ben imagjinâ cemût che la idee di cjase a sedi pluitost stranie se si vîf in cheste maniere.
Tornant al discors che us stevi fasint, nol è propit dal moment di sveâsi che o vevi voie di fevelâ, si ben di dut ce che al mi sucêt dopo. Parcè che dopo jo… o viazi!
No ‘nd ai altris peraulis par spiegâlu il mê traviersâ il mont, simpri che di mont o stedin cjacarant. O scomenci simpri di un barcon, o di un cuadri. Sul imprin o sint come une vôs, che no je nancje une vôs, ma somee une sburtade, une frece che mi mostre une direzion, e culì, la che prin e jere une parêt, issio saltâ fûr un panorame, une imagjine, une scrite, un ogjet. E cualsisei robe e comparissi, sedi ledrose o stuarte di nancje intindile, ve che o ven supât vie.
Al è come se un dêt mi segnàs une strade e jo no fos bon di disubidî. Jai pensât mil voltis a cemût fâ a crevâ chescj comants, ma no soi mai rivât. Soi bon dome di fâ une robe: di vierzi la bocje intune O che e je insiemit di maravee e curiositât, pôre e traspuart. E chel businâ, che al compagne il mê viaç, al è segn e foneme, un “OOO” slungjât che al travierse timp e spazi.
Jo o viazi doprant chest OOO.
.... .... ..... ......... e larà indenant
e a chi come simpri ancje la version par talian.
mercoledì 15 ottobre 2008
I amadôrs dal Sclaunic
I vûl disniçade ancje cheste gnove categorie dal blog: I amadôrs dal Sclaunic.
O mi riferìs, clarementri, a chei che cun me a passin la domenie matine e cualchi sere da la setemane a cori daûr a un balon come cjastrons.
Par cumò l'an al è començât ben, trê partidis e sîs ponts, ma tant nô a vin un alenadôr che a nus dîs di dut instès, ven a stâi che o vin di movi il cûl ancje domenie che a ven, cuintri il Pucinie.
Ta la foto, in pîts a tacâ di çampe, a podês viodi:
Tavano "iovacje" Valeriano (il president!)
Della Vedova "vita sana" Valentino (l'alenadôr plui salutist dal culinâr)
Tavano Matteo (l'unic libâr cul 58 di scarpe)
Serafini Raffaele (che o sarès jo)
Fabiani Simone (un alenament, za infortunât)
Zaupa Alessio (che al crôt di sedi il portîr)
Tavano "çughi" Fulvio (che al crôt di sedi un centrocampist)
Tavano "gaber" Gabriele (Il fradi di chel che al crôt di sedi un centrocampist)
Zaupa "simpri in feries" Luigi (il fradi di chel che al crôt di sedi un puartîr)
Marcuzzi Nicholas (chel altri che crôt di jessi un puartîr)
Turco "sdroghe" Claudio (par cumò, il goleador da ultins vincj minûts)
Tavano Elvis (eh sì, i tavans a son un pôc di masse)
Cogolâts invezit a podês viodi:
Tavano Moris (e dai cui Tavans)
Urbanetti Matteo (un dai pôcs di Sclaunic che a nol è Tavan)
Dri Mauro (l'uniche ponte che rive a no segnâ par un an)
Marangone Ilario (il stopper che prin di dâ e dopo al cîr di cjapati la bale)
Gruer "rompicoions" Andrea (la ponte plui veloce dal medio Friûl, soredut ancje plui dal balon)
Pighin Lorenzo (un sclaunichês acuisît)
Bauto Carlo (l'element plui gnervôs dal culinâr)
Peirolo Emanuele (in gnûf acuist)
Colavitto "Inler" Denis (il dg)
Chei che a mancjavin parcè che di domenie matine non ducj a la petin a tirâsi fûr dal jet, ju metarìn inta la prossime foto.
Fuarce Sclaunic!
giovedì 9 ottobre 2008
Dizionari di Furlan a gratis, doman a Udin!
Us ziri cheste interessantissime gnove che a po sedi buine par ducj chei che àn plasê di imparâ adore a scrivi par furlan almancul un tic, doprant l'ordenadôr
Us cupii chi sot l'invît
sa podês vignît.
:)
__________________________________
Vinars si presente la gnove version dal GDBTF
Cjaris amiis e cjârs amîs,
un mês indaûr o vevin segnalât sul nestri blog che il Centri Friûl Lenghe 2000 al veve publicât la version inzornade dal Grant Dizionari Bilengâl Talian Furlan, che si pues discjariâ sore nuie dal sît www.cfl2000.net (te version par Windows, Linux e Mac OS X Tiger).
Vinars ai 10 di Otubar, a 5 e mieze sot sere, alì dal auditorium dal gnûf palaç de Regjon a Udin (vie Sabbadini), cheste gnove version su cd dal GDBTF e ven presentade in maniere uficiâl cu la partecipazion dal assessôr regjonâl Molinaro, de retore de Universitât furlane Compagno, dai rapresentants dal CFL 2000 e des diviersis realtâts che indi fasin part.
Tune clime di atac continuatîf cuintri de lenghe furlane e, massime, cuintri di une politiche linguistiche serie pal furlan, ancje apontaments come chescj a son une ocasion impuartante par fâ viodi che lis bataiis pai dirits linguistics no son il mateç di cuatri gjats, ma alc di condividût. Par chest o sperìn te vuestre partecipazion.
Cun di plui, ta chê ocasion, si podarà vê a gratis cheste seconde edizion dal cd che e à dentri uns 40 mil lemis (cun sinonims, fraseologjie, e v.i.) e che e rapresente, duncje, un imprest util par ducj chei che a doprin la lenghe furlane.
Comitât - Odbor -Komitaat -Comitato 482
sît: www.com482.org
blog: com482.blogspot.com
domenica 5 ottobre 2008
Il cartel pa l'Udinese cul Turin
Tant par començâ chel chi parsore, di joibe, che ancje se nus àn fat vignî i sudôrs a bisugne dî che a la fin chêi cjastrons di crucs àn vût ce che si meretavin (cussî imparain a rompi lis devozions tor par Udin). Fûr cu l'ultin rigôr a mi pâr un bon cjastîc.
E par vuè, che se vincin o començaràn subit a montasi il cjâf, ma sperìn che a sede cussì, o vedareis al stadio un biel taur rabiôs, cuntune zebrute (in tichinin ispirade a Madagascar, ma no steit dilu a nissun;) che scjampe!
Mandi e buine domenie!
martedì 30 settembre 2008
Cjolimi
Cjolimi planc
Cjolimi di bot
Cjolimi i vistîts prin di cjolimi crot
Pleimi come un bisat
Jenfri il rivoc dal roiuç
E come l'aghe ator da la lidrîs
Pleiti tu di cjâf a pîts
E dopo di chel
Dopo vêmi cjolt
No ti vanze che lassâmi
Sbrissâ, sbisiâ, pratindi e cjareçâti
Meti adun il flât
E in vore il sintiment
Fintremai che a no lu cjati
martedì 23 settembre 2008
I prins doi cartei par l'Udinese
Chest chi in bande, a dî il vêr, al stadio nol è podût jentrâ, parcè che un carbinîr masse tichignôs al à tirât su une cuestion e a le fin no ju à fats jentâ cul strisson.
E sì che a no mi pareve cuissà ce ofensîf pal napoletans, a disarès plui che altri, che al preseave la gjenie da lis nestri trê pontis.
Poben, pâs, la prossime volte cjatarin un carbinîr mancul cocâl.
Za che soi, a ogni mût, us lassi ancje il cartel par la prime zornade di campionât. Chel a lu àn fat pass cence fastidis, e al veve puartât plui che bene, viodint li papinis che vin molât al Palermo.
Ah, O vês di perdonami la cualitât des fotos, ma ai rot l'imprest e fin che a no lu comedi, mi tocje doprâ il telefonin.
Bon
Mandi a ducj!
mercoledì 17 settembre 2008
Jeristu un diaul?
Un pôc visionarie, ma simpri miôr che tele-visionarie :)
Tu eris un diaul
Cumò tu puedis dimal
Cumò che di gust
Bielzà ti ai sgrifignât la muse
E lecât almancul dôs voltis
La stesse feride
Tu eris un di chei
Che denant da lis peraulis cjacaradis
Tu metevis chês scoltadis
Un che intal neri da la pache
Al cjatave il nulôr des rosis
E l’arc di une viole
Tu eris un Carnevâl folcjât
Che a mi colave su la schene
Jeristu un diaul duncje?
O mi soio acuart di te masse
O masse pôc
Par vignîti incuintri?
A la fin
Ti ai lassât un vêl di cjarecis
Cusidis une daûr di che altre
La piel sgarfade da l’agâr
Di une nâf dismenteade
Che a segne il timp
Intun mâr fassât di glaç
Ma la gjonde dal relit
E jerie la me
O la tô?
lunedì 1 settembre 2008
IL CÎL
Soi restât un pôc indaûr cun chest puar blog par furlan. Chest mês speri di dai une remenade. Tachin cuntune conte piçule piçule. Une conte che, par talian, e à vint il concors Horror T-shirt organizât di chest sito ca. Sperin che rindi ancje voltade par furlan. :)
IL CÎL
Vigji al è in terace. Al met plui dongje a la lint il voli, celestissim. Planc planc, intal buligâ caotic al rive adore a ricognossi da lis figuris. Nol induvine i particolâr, ma al viôt mans e çatis. Aromai al è sigûr che chês creaturis a resonin cun cussience. Une a côr, altris cjaminin. Dôs a somee ca si bussin.
Une soredut lu stice. A stâ ferme, gobe, ma subit daûr a si tire su a mostrâ une musate di madrac e lu cjale.
Vigji si stache dal microscopi e al tire dongje la piel dal sô braç, sierantle cuntun cerot. Al pâr il sipari dal teatri, al pense cun maravee, cence imagjinâ trops ca stan pensant come lui in chel moment. Dopo al tire su la muse e al cjale il cîl, celestissim.
giovedì 7 agosto 2008
Si viodin a le fin di avost!
Mandi a ducj!
martedì 5 agosto 2008
Fieste e dîs di vore
Trent'agns mâl bastits
Metûts dongje un daûr chel altri,
A fuarce di siet e trente e bogns principiis
Samein ombrenis
Dismenteadis ca e là
Epûr simpri dopradis
Sa le cjapin cui vizii e cu le machine
Sa le cjapin cul telefonin
Cul ordenadôr
Cui scansei
Ce ch'al reste in sachete
Fieste e dîs di vore
Al è simpri masse
O masse pôc
lunedì 28 luglio 2008
LA PALÛT DAI GJAMBARS
– Nuie, no nus è vanzât nancje un poç. Magari cussì no!
– Bon! – al veve rispuindût Ennio, cuasi cun premure – Alore sin a puest cussì. Ca mi saludi il piçul, mi racomandi. E ca lu tegni di voli. A son timps ch'al è miôr no lassâ i fruts lâ ator pai palûts di bessôi.
– Ma, Virgjinie... ce vûstu ca ti disi. I merecans a disin di no, ma a disevin cussì ancje prin dal incident. Al è miôr no fidâsi e tignî dûr, par cumò.
– Eh… Sante Scugne… Ad ogni mût gracie. E salude ancje tu cjase. E se us covente alc, domandait.
Fredo al saveve che Ennio al saveve dal poç. Ma prin che un carabinîr al jere un dal paîs, e nol jere le prime volte ch’al capitave a cjase di gnot, par cjoli une damigjane di aghe o une sporte di blede o di lidric.
Pene ch’al veve sintût so mari sierâ le puarte di cjase al jere saltât fûr de cise e montât su la mountain bike, pedalant come un mat par rivâ a Palaçûl il prin pussibil.
Al veve di fâ dut discuindon, parcè che la palût dai gjambars, cussì come ca la clamave lui, e jere ancjemò un sît improibît, ancje se i militârs aromai si jerin stufât di tignîlu di voli.
Rivât la che une volte al passave l'arzin dal flum Stele, pôc plui in su dal paîs, Fredo si jere fermât, cjalantsi ator par sedi sigûr di ca nol fos nissun. Dopo al jere sbrissât sot il fîl spinât.
Il spetacul ch’al veve di front al gjavave il flât!
Ducj i cjamps e jerin soteràs di une aghe grise, lusinte e cui rifles verts. Une puce di ûf clop a coreve intal aiar, tant di stomeâsi. Ma il piçul nol jere a le sô prime gjite inta che gnove palût e al saveve difindisi: a si jere puartât daûr un picjot robât a sô mari, par sierâsi il nâs.
Une volte dongje l'aghe si ere gjavât i vistîts e al veve tacât a spiçâ i voi, par cjatâ la gobe blancje plui dongje de rive. Di cuant ca jere sucedude la disgracie, e cuasi dute le basse e jere lade sot, di Lignan a Grau, no si podeve plui tocjâ che aghe puçolente, e a dî il vêr, dopo che e jerin saltât fûr i cadavar dai gjambars e da lis magnis, no coventavin tantis par fâ stâ lontan le int.
Fredo, lis magnis no lis veve mai viodudis, ma i vevin dit che jerin grandis come un vagon di un Eurostar. Lui nol veve capît ben ce ch’al jere chest Eurostar, ma i jere bastât scuvierzi i gjambars, li a Palaçûl, par fâ cori i pensîrs.
E nol veve scuviert nome chel.
Une volte sielte une gobe al jere lât ju e al veve tacât a vogâ, stant atent a no gloti che aghe penze e colôr ûf di raze. Rivât dongje il gjambar, o miôr, chel toc di gjambar ch’al vignive fûr de aghe, i jere montât parsore i jere montât parsore, cjalcjant cui pîts che cjâr slichignote.
Si sintive come un Re su le sô isule, ancje sal scugnive spesseâ.
Cussì si ere subit distirât e al veve tacât a dispeâ il curtissut ca si ere partat daûr, tacât tal braç. Lu veve plantât ta la cjâr dal gjambar e al veve gjavât vie un biel toc, grant tant che un miluç. Daspò, poiant il curtis e cjapantlu cun dôs mans, al veve començât a mangjâ, prin che cualchidun lu viodès.
VERSION PAR TALIAN
giovedì 24 luglio 2008
LA NIÇULE
No stoi cjacarant di niçulâsi, intindìnsi. Chel no mi passe nancje pal cjâf. E je propit la niçule ca mi spaurìs. Cun lis sôs cuardis picjadis, ca si movin insiemit come un binari dismenteât, copât da l’aiar, mi puarte simpri a pensâ al timp cal passe e a la muart. O ai cussì pôre ca no rivi nancje a movimi, cuant che viôt une.
A disin ca sedi une metafore de vite, la niçule. Si va su… si va ju… Sigûr, o pensi. Àn reson. Ma intant ch’a pensi cussì za mi ven tal cjâf che la metafore sedi un’altre.
La niçule si ferme. Simpri.
Par chel no voi mai tai zardins publics o ta chês fameis la che àn fruts. Plui di cualchi volte a mi è sucedût ti tacâ a cori di bot e sclop, nancje ca mi stes colant un arbul sul ju pe schene.
Jo lu sai, soi sigûr, ch’al è un moment, cjacari di un secont o doi, la che je si ferme. E soi sigûr, no sai parcè, che pal voli ch’al viôt che fermâsi, la vite e je finide.
Fin cumò o ai vût cûl, e no mi è mai capitât. Ma ancje sa stoi simpri atent, no rivi a fâ di mancul di pensâ, che chel fermâsi al podarès jessi platât dapardut.
Parcè? Voaltris no pensaressiso compagn?
giovedì 3 luglio 2008
INZIRLI
Soi strac
di cori su e jù
E fâ la ruede come un pavon
Ch'al covente plui par sedi mangjât
Chê pai colôrs ch'al spude ator
Su la bree
A secjâ intal cjalt
I vues dal cjan
E lis plumis dai pavons
Mangjâts îr sere
Al à plot par dîs
E mês
E agns
E dal frait al è nassût il frait
Dai ûs lis moscjis
E da lis moscjis nome il sunôr
De muart
E dal nestri inzirli.
mercoledì 2 luglio 2008
SÊT DI MATINE
SÊT DI MATINE
Lûs ch’a cuche pal barcon
Siet di matine
Aiar e passarins
I libris
Si metin lis tiracjis
E van fûr a cjapâ la coriere
Picjâts su lis spalis dai fruts
Il cafè
Al sgrasaie cence sedi malât
Regalant une tos preseade
Lis televisions s’impiin
Pandint di bêçs forecj e di lunaris
La ch’al sucêt che il roc
Al mangje i pes
E il leon
Si pese su la belance
E intant chê lis cjasis
S’indurmidissin cui voi vierts
Dute le zornade
E à za sêt di matine.
giovedì 26 giugno 2008
SECONT PLAN
SECONT PLAN
Cumò mi distiri, poiant il cjâf sul tapetut rodolât. Ogni tant, ingobît par no tocjâ i sanitaris, o rivi ancje a durmî, ancje se la femine a son setemanis ch’a rugne e grate la puarte. Podopo mi alci e voi a bevi.
Vierzint l’armarut daûr dal spieli e viôt simpri chês scritis: Silhouette, GomGel, Infasil. Purtrop dome la tele che cuvierzeve il water e si podeve mangjâ, e lu ai za fat.
Provi a vierzi il barcon, ma in strade a viôt dome muarts, ch’a cjalin par su.
Ce pussibilitât varessio, a butâmi? Miôr lassâ stâ. Mi senti sul tapon sierât e mi cjali il braç, cirint framieç i pei un tocut bon, par taiâ un’altre striche.
lunedì 16 giugno 2008
L'ORCUL DI ARIIS
Dispès al è un cjasâl bandonât di agns, cui veris sdrumâts ch’a si misturin ai rudinaçs, parsore di paviments ch’a viodin plui polvar che lûs. Cuasi simpri i mûrs son plens di scribiçots e sporcacjoneris e la cjarande ator a è une sorte di boscaie, la che i madracs a sghindin i baraçs.
Ariis, di cuatri animis ch’al veve, nol scjampave a chest garbeç, e propit su lis rivis pantanosis dal Stele al mostrave la so cjase misteriose.
Cun di plui, che i dîs sot Nadâl, il plevan al obleave i fantacins da la dutrine a lâ a fâ su il presepi, propit ta chest zardin, ch’al uçave pôris e fantasiis.
Cristian, chest an, al jere un di chei fantacins e nol viodeve l’ore di podê jentrâ ta chel lûc intrigôs e proibît. Cuant che, insiemit a chei altris fruts, al stave metint adun pioris e pastôrs di carton, al veve cjapât subit l’ocasion par ficjâsi dentri dal cjasâl, passant par un barcon, e al veve començât a curiosâ ator pe stanzis.
So nono, ta lis flabis ch’a i contave prin di durmî, a i diseve simpri che li dentri al viveve un Orcul, platât tal scûr, ch’al mangjave trutis e gjavedon cjapât tal flum, dai timps di so nono e dal nono di so nono.
Cristian, piçul ma plen di fantasie, al zirave di stanzie in stanzie, viodint in ogni zûc di ombrene e in ogni sunôr une presince da l’Orcul o di cuissà cuale creature maraveose che dome lui al jere in grât di viodi. Dome cuant che ch’al jere lât su pe scjalis, platât daûr di un mûr scûr e sporc a si ere fermât di bot, fer come un claut in t’une bree. Nol coventave ch’al les indenant parcè che al veve pene scuviert che l’Orcul nol jere une conte di vecjos, ma al jere trop che di plui vêr al podeve sedi. Nol varès savût spiegâlu, ma no i coventave jentrâ in ta l’ultime stanzie par savê che li al stave l’Orcul. Lui j cjacarave bielzà, ancje nome cul tramâ dal scûr e cul fruçonâ dai rudinaçs.
E lui, invezit di scjampâ, al jere restât lì a cjacarâ, cul cidinôr dai soi pinsîrs, fintremai ch’a no vevin començât a clamâlu, pâr lâ vie di li.
Cristian al jere displasût di scugnî lâ vie cussì, cence neancje ve l’ocasion di viodi chel famôs Orcul, ma chel i veve dit che i varès lassât il puartoncin di fier viert in sfrese, par ch’al podès vignî a fevelâ cun lui ogni volte ch’al veve voie.
E intant che l’Orcul al cjacarave di se, Cristian al faseve compagn, contantji ce che i sucedeve a scuele o cun chei altris fruts.
Aromai a cjantavin i griis che i doi a levin indenant a cjatâsi, un di ca e un di là dal mûr, e si podeve dî che plui che amîs e jerin un il spieli di chel altri.
– O voi a cjacarâ cu l’Orcul – i veve rispiundût Cristian, ma nol veve fat in timp a fermâ le lenghe che za al veve capît di ve sbaliât dut. I fruts a son triscj, e a deventin plui triscj ancjemò cuant che a cjatin un plui debil.
Un soredut, ch’a lu clamavin il Riç, pe vie dai cjavei ch’a si tirave su simpri cul gel, al ere un ripetent ch’al obleave i plui piçui a fâ sporcacjoneris di ogne sorte.
A cualchidun i veve fat mangjâ le mierde di cjan, a cualchidunaltri i viers ancjemò sporcs di ledan, e cuant che a Cristian, cun t’un grues baston in man, lu veve menaçât di gjavai lis mudantis e di falu deventâ predi, lui no i veve pensât dôs voltis e al veve tacât a cori come un sfolmenât dal cjamp di balon viers il paîs.
Chel altri al veve decidût di no molâ il vues e lu varès cjapât in curt se Cristian no si fos butât dentri tal zardin de vile bandonade. Pecjât che il Riç al veve decidût di coriji daûr ancje lì e Cristian nol veve podût fa altri che lâ su pa lis scjalis e jentrâ di corse, businant e vaint, ta la stanze dal Orcul.
VERSION PAR TALIAN
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn lus_Latn fur_Latn lus_Latn fur_Latn lus_Latn fur_Latn lus_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn fur_Latn fur_Latn ita_Latn ita_Latn fur_Latn ita_Latn ita_Latn fur_Latn fur_Latn fur_Latn vec_Latn fur_Latn ita_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn ita_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn lus_Latn ita_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn ita_Latn fur_Latn fur_Latn fur_Latn sag_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn crh_Latn fur_Latn fur_Latn ita_Latn fur_Latn fur_Latn fur_Latn fur_Latn unk unk fur_Latn fur_Latn fur_Latn fur_Latn fur_Latn fur_Latn bos_Latn cat_Latn por_Latn ita_Latn fur_Latn fur_Latn fur_Latn fur_Latn ita_Latn zul_Latn fur_Latn zsm_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bam_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn ita_Latn fur_Latn fur_Latn fur_Latn fur_Latn isl_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn spa_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn srd_Latn fur_Latn fur_Latn fur_Latn fur_Latn spa_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn